SUN จับมือ SVT รุกธุรกิจ “เครื่องจำหน่ายสินค้าอัตโนมัติ”
SUN จับมือ SVT รุกดำเนินธุรกิจเครื่องจำหน่ายสินค้าอัตโนมัติ ภายใต้เครื่องหมายการค้า “SUNVENDING” เป็นรายแรกในจังหวัดเชียงใหม่
21 ม.ค. 2565

นายองอาจ กิตติคุณชัย ประธานเจ้าหน้าที่บริหาร บริษัท ซันสวีท จำกัด (มหาชน) หรือ SUN เปิดเผยว่า บริษัท ซันสวีท อินเตอร์เนชั่นแนล จำกัด ดำเนินธุรกิจจัดหาและซื้อมาจำหน่ายไปซึ่งผลิตภัณฑ์อาหารและผลผลิตทางการเกษตร ภายใต้ตราสินค้าของบริษัท “KC” ซึ่งเป็นบริษัทย่อย ของ SUN ได้ร่วมลงนามสัญญาเป็นตัวแทนแฟรนไชส์ เครื่องจำหน่ายสินค้าอัตโนมัติ (Vending Machine) ภายใต้เครื่องหมายการค้า “SUNVENDING” ร่วมกับ SVT เป็นรายแรกในจังหวัดเชียงใหม่
โดยบริษัทฯ มีความพร้อมในการขยายการให้บริการ Vending Machine โดยเล็งเห็นถึงศักยภาพและการเติบโตของธุรกิจ ด้วยเทรนด์ผู้บริโภคที่ต้องการความสะดวกสบายแบบ 24 ชั่วโมง ทำให้ธุรกิจ Vending Machine มีแนวโน้มการเติบโตที่เพิ่มขึ้นอย่างแพร่หลาย ซึ่งจังหวัดเชียงใหม่เป็นพื้นที่ท่องเที่ยวที่หลากหลายในเชิงพื้นเมืองและเชิงธรรมชาติ มีมหาวิทยาลัย โรงแรม โรงงานอุตสาหกรรม และห้างสรรพสินค้าชั้นนำมากมาย Vending Machine จึงเป็นธุรกิจสำหรับอนาคตที่เป็นการส่งเสริมธุรกิจของทั้งสองบริษัทฯ ให้มีการพัฒนาเติบโตควบคู่กันไป
ด้านนางอาภัสรา ภาณุพัฒนา กรรมการผู้อำนวยการ บริษัท ซันเวนดิ้ง เทคโนโลยี จำกัด (มหาชน) หรือ SVT ผู้นำในการดำเนินธุรกิจค้าปลีกผ่านเครื่องจำหน่ายสินค้าอัตโนมัติ (Vending Machine) เปิดเผยว่า การร่วมมือครั้งนี้ ถือเป็นการใช้จุดแข็งด้านการตลาดจากกลุ่ม SUN ผสานเข้ากับ Technology Vending Machine ของ SVT เพื่อสร้างโอกาสขยายการเข้าสินค้าและบริการให้ผู้บริโภคในวงกว้างและหลากหลายยิ่งขึ้น โดยเริ่มวางเครื่องจำหน่ายสินค้าอัตโนมัติในจังหวัดเชียงใหม่ช่วงต้นเดือนมกราคมที่ผ่านมา ซึ่งสามารถเข้าถึงกลุ่มเป้าหมาย นักท่องเที่ยวทั้งไทยและต่างชาติ คนทำงาน นักเรียน นักศึกษา รวมถึงประชาชนทั่วไป โดยสินค้าที่จัดจำหน่ายนั้นเป็นสินค้าประเภทเครื่องดื่ม ขนมขบเคี้ยว บะหมี่กึ่งสำเร็จรูป รวมถึงสินค้าภายใต้แบรนด์ “KC” อาทิ ข้าวโพดหวานกระป๋อง ข้าวโพดหวานบรรจุถุงสุญญากาศ เป็นต้น คาดการณ์ว่าจะสามารถให้บริการตู้จำหน่ายสินค้าอัตโนมัติได้ประมาณ 500 ตู้ โดยครอบคลุมทุกพื้นที่ในจังหวัดเชียงใหม่